กองทุนอินฟราไฟฟ้าจ่อคลอดขนาด5พันล้าน
บจ.ยื่นไฟลิง 1-2 สัปดาห์นี้ ขอตั้งกองทุนโครงสร้างพื้นฐานกองแรก ระดม 5,000 ล้าน สร้างโรงไฟฟ้าจากก๊าซหรือชีวมวล
9 ก.ค. 2555

บจ.ยื่นไฟลิง 1-2 สัปดาห์นี้ ขอตั้งกองทุนโครงสร้างพื้นฐานกองแรก ระดม 5,000 ล้าน สร้างโรงไฟฟ้าจากก๊าซหรือชีวมวล 
แหล่งข่าววงการตลาดทุน เปิดเผยว่า ใน 1-2 สัปดาห์นี้บริษัทจดทะเบียนแห่งหนึ่งเตรียมยื่นไฟลิงกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ขอจัดตั้งกองทุนโครงสร้างพื้นฐาน (อินฟราสตรักเจอร์) กองแรกมูลค่าประมาณ 5,000 ล้านบาท ขนาดใกล้เคียงกับบริษัท เอสพีซีจี (SPCG) โดยมีบริษัทหลักทรัพย์ (บล.) กสิกรไทย เป็นที่ปรึกษาเช่นเดียวกับ SPCG
นายสุรเดช เกียรติธนากร ผู้บริหารกลุ่มธุรกิจวาณิชธนกิจ ธนาคารกสิกรไทย กล่าวว่า บริษัทมีลูกค้า 2 ราย ที่เตรียมตัวตั้งกองทุนโครงสร้างพื้นฐาน ซึ่งนอกจาก SPCG แล้วยังมีอีก 1 บริษัท ต้องการระดมทุนประมาณ 5,000 ล้านบาท สร้างโรงไฟฟ้าที่ใช้พลังงานจากก๊าซธรรมชาติหรือพลังงานด้านชีวมวล 
“ทั้งสองบริษัทนี้คาดว่าจะยื่นไฟลิงได้ประมาณกลางเดือน ก.ค.นี้ หรือต้นเดือน ส.ค.” นายสุรเดช กล่าว
สาเหตุที่การตั้งกองทุนฯ เกิดขึ้นได้ยาก เพราะเป็นเรื่องใหม่และมีข้อมูลเกี่ยวข้องกับหลายฝ่าย อาทิ สำนักงานคณะกรรมการส่งเสริมการลงทุน (บีโอไอ) การถือหุ้น การโอนการรับรายได้หลังจัดตั้งกองทุน ดังนั้นจึงไม่สามารถเร่งการดำเนินงานได้ 
น.ส.วันดี กุญชรยาคง ประธานกรรมการและกรรมการผู้จัดการใหญ่ บริษัท เอสพีซีจี (SPCG) กล่าวว่า ยังมั่นใจว่าบริษัทจะสามารถจัดตั้งกองทุนฯ ได้ภายในปีนี้ โดยนำโซลาฟาร์มโครงการที่ 10-16 มาระดมทุนประมาณ 5,000 ล้านบาท ก่อสร้างโครงการที่ 17-34